Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 180/14/7712	Svidník, 29.5.2014
EEČ : 2-60-30-2014

U Z N E S E N I E

Trestná vec:	obvinený XXXXX  
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Svidník
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 21.04.2014 o 01.30 hod. na parkovisku za barom Letisko v Giraltovciach okr. Svidník v opilom stave železným boxerom poškodil osobné motorové vozidlo zn. Peugeot 407 ev.č. BJ-625BD tak, že poškriabal čelné sklo na strane vodiča, prednú kapotu, sklo na vodičových dverách, predné a zadné vodičové dvere, zadnú kapotu na strane vodiča a poškriabal a zohol rám vodičových dverí, čím majiteľovi vozidla XXXXX spôsobil škodu vo výške 1 487,- eur,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka PZ Obvodného oddelenia PZ v Giraltovciach sp.zn. ORP-132/GE-SK-2014 zo dňa 21.04.2014 bolo začaté trestné stíhanie a dňa 09.05.2014 vznesené obvinenie XXXXX  pre prečin poškodzovanie cudzej veci podľa § 245 ods. 1 Tr. zák. Trestného činu sa mal menovaný dopustiť tak, ako je to uvedené vo výrokovej časti tohto uznesenia. 
	Dňa 27.05.2014 mi poverený príslušník PZ predložil vyšetrovací spis s návrhom, aby na obvineného XXXXX  bola podaná obžaloba. Preskúmaním vyšetrovacieho spisu som zistil, že sú splnené podmienky pre aplikáciu inštitútu podmienečného zastavenia trestného stíhania podľa § 216 ods. 1 písm. a/, b/, c/ Tr. por. 
	Zo spisového materiálu je zrejmé, že obvinený sa dopustil trestnej činnosti, pre ktorý mu bolo vznesené obvinenie. Ide o prečin poškodzovanie cudzej veci podľa § 245 ods. 1 Tr. zák., na ktorý zákon ustanovuje trest odňatia slobody, ktorého horná hranica je 
jeden rok. Obvinený vyhlásil, že spáchal skutok, za ktorý je stíhaný a svoje konanie ľutuje. Dal súhlas na podmienečné zastavenie trestného stíhania. Spôsobenú škodu uhradil poškodenému. 
	Z vyšetrovacieho spisu vyplýva, že obvinený je v mieste trvalého bydliska kladne hodnotený. Podľa odpisu z registra trestov doposiaľ súdne trestný nebol.Z výpovede svedka - poškodeného XXXXX je zrejmé, že spôsobená škoda vo výške 1 487,- eur mu bola uhradená obvineným dňa 20.05.2014.  
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a/ vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodenou o jej náhrade uzavrel dohodu alebo urobil iné opatrenia na jej náhradu a
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
	Nakoľko obvinený splnil zákonné podmienky pre postup podľa citovaného ustanovenia, bolo potrebné rozhodnúť tak, ako je to uvedené  vo výrokovej časti tohto uznesenia. 
	V zmysle ustanovenia § 216 ods. 2 Tr. por. bola obvinenému určená skúšobná doba podmienečného zastavenia trestného stíhania v trvaní 12 (dvanásť) mesiacov. Dĺžka skúšobnej doby bola určená s prihliadnutím na osobu páchateľa a jeho osobné pomery. 
	Ak obvinený v priebehu skúšobnej doby povedie riadny život, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje ( § 217 ods. 1 Tr.por.).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hrebeňák
prokurátor